
MELANIE MILBURNE

Ni måneder senere

Oversatt av Monica Eikenes

Miniserie: Bryllup med det lille ekstra


De er steinrike, kyniske og verden ligger for deres føtter – helt til følelsene kommer i veien. Dette er del to i den hete, nye miniserien Bryllup med det lille ekstra.

 

Melanie Milburne leste sin første Harlequin-roman som syttenåring, samtidig som hun studerte til avsluttende eksamen. Etter å ha fullført lærerutdannelsen, bestemte hun seg for å skrive en roman, og med det var karrieren som romantikkforfatter i gang. Melanie er ambassadør for Australian Childhood Foundation, og hun er en ivrig trener og hundeelsker. Hun liker å gå lange turer i den tasmanske villmarken. I 2015 vant Melanie HOLT-prisen, en prestisjefylt utmerkelse som hedrer fremragende litterære talenter.


Til mine vakre barnebarn Willow Esme og Torrance Theodore.

 

Dere har velsignet livet mitt på så mange måter og brakt så mye glede og latter inn i det.

 

Det vil bli lenge før dere kan lese Bestas bøker, men denne er like fullt dedisert til dere.


1

Harper lå på båren på sykehuset, gjennomvåt av svette. Kom hun til å dø? Den murrende smerten i ryggen som hadde begynt for tre dager siden, ble stadig verre. Den spredte seg til magen – stramme, spente bånd som gjorde det vanskelig for henne å puste. Var det endometriose? Eller … eller kreft? Hun var bare tjuesju – hvordan kunne hun dø av kreft? Det var fortsatt så mye hun ville gjøre. Karrieren hennes holdt på å ta av. Hun hadde en bokavtale der bildene hennes skulle brukes – bilder hun skulle ta i Paris om cirka seks uker. Dette var ikke tiden for å få en dødelig sykdom.

Smerten avtok etter hvert, akkurat som tidevannet som trakk seg tilbake, og Harper sank ned på puten og pustet skjelvende ut. Men hun visste at den ville komme tilbake. Tidsintervallene mellom sammentrekningene ble kortere og kortere.

En turnuslege hadde undersøkt henne, og han hadde virket litt forbløffet over Harpers symptomer. Legen tok en blodprøve som ble levert til laboratoriet, og sa til Harper at en mer erfaren akuttlege ville komme tilbake med resultatene når de var klare.

Harper lukket øynene og prøvde å meditere mens hun ventet på prøveresultatene. Ikke det at meditasjon noensinne hadde vært hennes sterkeste trekk. Den ene gangen hun hadde vært på spa, hadde hun vært rastløs og irritabel hele tiden, mens alle andre sang og renset og balanserte chakraene sine. For hennes chakraer var det åpenbart at alt håp var ute. Og tankene hennes? De var nesten aldri i harmoni, noe hun ga den turbulente oppveksten skylden for. Alle de årene i fosterhjem hadde gjort henne hypervåken. Selv den minste lyd fikk henne til å stivne til.

Akuttavdelingen summet av de typiske lørdagskveldsdramaene. Harper kunne høre lyden av noen som hostet noen avlukker unna. Ikke en enkel virushoste, men en som antydet en eller annen skrekkelig lungesykdom, som emfysem eller kreft.

Kreft.

Hvorfor kunne hun ikke slutte å tenke på K-ordet?

Fra et annet avlukke ropte en mann at han ville ha mer morfin. Harper lurte på om han hadde den samme sykdommen. Kanskje det var skjebnebestemt at Swan-kvinnene ikke skulle leve lenger enn til tretti. Moren hennes hadde dødd ung, i likhet med bestemoren.

Et nytt bånd av smerte strammet seg rundt magen hennes, som en jerntråd. Svetten rant fra hårfestet, og tennene var så hardt sammenbitt at hun var sikker på at hver eneste jeksel ville sprekke. Men hvilken rolle spilte det vel om alle tennene falt ut, hvis hun likevel skulle dø?

Jeg vil ikke dø! 

Skriket lød inne i hjernen hennes, som om en panikknapp hadde blitt trykket inn og presset frem et fortvilet ul som bare hun kunne høre.

Gardinen ble trukket fra, og en eldre lege kom inn. Hun la en hånd på Harpers hånd og så alvorlig på henne. «Venter partneren din utenfor?»

«Jeg har ingen partner.»

«Å, ok. Vel, din nærmeste pårørende, da? Moren din?»

«Moren min døde da jeg var åtte.» Harper kunne si det uten noe spor av følelser, men det hadde krevd mange års trening. År med å skjule de virkelige følelsene bak en likegyldig maske. År med å blokkere ut minnet om da hun fant moren liggende livløs på gulvet på det trange soverommet deres da hun kom hjem fra skolen den skjebnesvangre dagen. Senere enn hun skulle ha kommet hjem. Hadde hun bare ikke stoppet for å leke med en villkatt på veien hjem …

«Søsken?»

«Jeg er enebarn.» Vel, det var egentlig ikke helt korrekt. Harper hadde flere halvsøsken som hun aldri hadde truffet. Faren hennes hadde nemlig aldri villet avsløre den skitne, lille hemmeligheten sin – henne, det hemmelige kjærlighetsbarnet – for konen og barna. «Kjærlighetsbarn» var kanskje en overdrivelse. Faren hadde ikke elsket Harpers mor. Han hadde brukt henne for å døyve den ekteskapelige kjedsomheten og deretter forlatt henne da hun ble gravid.

«Harper …» Den kvinnelige legens stemme var mild, som om hun gjorde seg klar til å levere sjokkerende nyheter.

«Det går bra, doktor Praneesh», sa Harper med et beskt smil. «Du kan være ærlig. Det er kreft, er det ikke?»

Doktor Praneesh rynket pannen. «Nei, du har ikke kreft.» Hun fuktet leppene og fortsatte. «Det er en annen type vekst – du er gravid.»

Harper blunket. Hjertet dunket hardt mot ribbena, som et knyttneveslag. «Jeg … jeg kan ikke være gravid.» Var dette en slags hallusinasjon? En vond drøm? Hvordan kunne hun være gravid og ikke vite det? Og enda mer vesentlig – hvordan kunne det ikke vises? Greit, hun var ikke verdens slankeste kvinne, men en babymage måtte vel være synlig?

«Når hadde du sist samleie?»

«Eh … flere måneder siden.»

«Ni måneder?»

Harper hoderegnet, og en orm av uro snodde seg gjennom bevisstheten. Magen slo kollbøtte og klemte seg sammen. One night-standen med Jack Livingstone. Hvordan kunne hun være gravid med en playboy? Det var hennes verste mareritt. Hvordan kunne hun si det til ham? Hvordan kunne hun dukke opp på dørterskelen hans med en nyfødt baby i armene? Hvordan kunne hun føde Jacks barn? Noens barn? Hun hadde ikke planlagt å få barn. Hun var ikke den moderlige typen. Hun var en karrierekvinne. Hun hadde ikke plass til barn i livet sitt. «Ja, men det er latterlig. Jeg … jeg har hatt menstruasjon hver måned siden den gang.» Hun så ned på den noe rundere magen sin i samme øyeblikk som smerten tiltok igjen. «Å, herregud, nå begynner det igjen.» Hun grep så hardt om legens hånd at doktor Praneesh skar en grimase.

«Fødselen er i gang, Harper. Det kan virke som om du har hatt en kryptisk graviditet. Det er ikke så uvanlig som man skulle tro. Én av to tusen fem hundre svangerskap i Storbritannia, altså omtrent tre hundre per år. Man kan fortsatt ha en lett blødning hver måned og ikke ha noen andre symptomer på svangerskap, eller i hvert fall ikke noen som man legger merke til, spesielt hvis man har forliggende morkake, som da vil minske følelsen av at fosteret sparker og beveger seg. Jeg må undersøke deg for å se hvor langt fødselen har kommet.»

«Fødselen …» Harper svelget en klump av frykt. «Så du sier at jeg skal føde en baby? Nå?» Det paniske skriket hennes var nesten like høyt i volum som de til Morfinmannen i avlukke seks.

«Riene kommer med ti minutters mellomrom, så det er ikke så lenge igjen nå. Ut fra det du fortalte sykepleieren, har modningsfasen vart i noen dager allerede. Jeg gjør en ultralydundersøkelse for å se på barnets utvikling og kjønn, hvis du vil vite det, og etter det gjør jeg en innvendig undersøkelse. Vil du ringe en venn, eller vil du kanskje ha barnets far med deg?»

Harper svelget. De to beste venninnene hennes var bortreist for tiden – Ruby ble forlovet med Lucas Rothwell for bare noen dager siden, og tilbrakte helgen med ham i Lake District. Og Aerin var i Buckinghamshire for å feire foreldrenes trettisjette bryllupsdag. Gudene måtte vite hvor Jack Livingstone kunne være – sikkert til sengs med den nyeste flørten på et av de fancy hotellene hans. Men hun måtte fortelle ham det, ikke sant? Han var faren, og han måtte få velge om han ville være til stede under barnets fødsel, og ikke å forglemme om han ville være en del av barnets liv.

Han kunne alltids, i likhet med faren hennes, si nei.

*

Jack satt i toppleiligheten sin over flaggskiphotellet i London og gikk gjennom litt papirarbeid da mobiltelefonen vibrerte. Han kastet et blikk bort på den og smilte dovent da han så hvem som ringte ham så sent på lørdagskvelden. Kanskje den flyktige Harper Swan hadde ombestemt seg og funnet ut at hun ville treffe ham igjen og likevel hente øreringen han fremdeles hadde hos seg. «Hei, du.»

Han kunne høre den tunge pusten hennes i den andre enden av linjen. «Jack, det er ingen enkel måte å fortelle deg dette på … men jeg er på sykehuset, og …»

Jack spratt opp i stolen, og noe i brystet hans begynte å flagre vilt. «Går det bra med deg? Hva er galt? Har du vært i en ulykke?»

«På en måte …» Harper kom med et hørbart svelg. «Jeg vil gjerne forklare alt ansikt til ansikt … hvis det er greit? Er du i London nå?»

«Det er jeg.» Han skjøv stolen bakover og strakte seg etter jakken og nøklene til sportsbilen. «Hvilket sykehus er du på?»

«St. Agnesʼ. Jeg er fortsatt på akutten, men …»

«Jeg er der om noen få minutter.» Jack avsluttet samtalen og åpnet den andre skuffen i skrivebordet. Han tok ut øreringen hun hadde lagt igjen etter one night-standen deres og skjøv den ned i lommen. Nå ville han i det minste få gitt den tilbake til henne personlig.

*

Jack var ikke så glad i sykehus, men noe med samtalen med Harper hadde satt nervene hans i helspenn. Hun hadde nevnt noe om en ulykke. En liten kollisjon? En kul i hodet? Hun måtte ha fått hjernerystelse hvis hun hadde ombestemt seg om å treffe ham igjen. Hun hadde ignorert telefonene hans i flere måneder, og selv om han hadde blitt skuffet, hadde han ikke latt det gå innpå seg. Han var ikke en mann som ble besatt av kvinner. Han hadde nytt kvelden deres sammen og håpet på en flørt med henne, men hun hadde ikke virket interessert i en fortsettelse. Harper hadde vært så bestemt på ikke å treffe ham igjen at hun hadde nektet å hente øreringen sin. Han visste at han kunne ha sendt den eller levert den til kontoret hennes, men han hadde beholdt den. Han kunne ikke forklare hvorfor, bortsett fra at hver gang han så på den, minnet den ham på den eksplosive natten deres med brennhet, heftig og berusende sex.

Jack kunne heller ikke forklare hvorfor han ikke hadde vært sammen med noen andre etter henne. Det var utypisk ham å gå så lenge uten sex, men han hadde vært opptatt med å kjøpe en ny utviklingseiendom i Yorkshire. Han ville ikke ha noen distraksjoner mens han sluttførte Rothwell Park-avtalen. Å forvandle det gamle slottet til et av hans nye boutiquehotell var en drøm han hadde båret på i mange måneder, og nå skulle drømmen snart gå i oppfyllelse. Ikke det at det å gjenoppleve hvert øyeblikk sammen med Harper ikke var en distraksjon i seg selv. Det hadde vært nærmest umulig å få henne ut av hodet. Han forstod ikke hvorfor, men det var noe med Harper som smøg seg inn i ham, på en måte ingen annen kvinne hadde gjort før.

Da han var fremme på sykehuset, førte en sykepleier Jack til akuttavlukket Harper var i. «Her er hun», sa hun med et lite smil. «Vi venter på at en portør skal komme og hente henne. Han burde være her snart.»

Harper lå på siden på sykehusbåren, og ansiktet var blekt, engstelig og fortrukket i smerte. Svetten rant nedover kinnene, og i den ene hånden holdt hun en blå stressball som hun klemte så hardt sammen at den spratt ut mellom fingrene hennes. Men så krøp en hissig rødfarge inn i kinnene. «Jack …» Stemmen hennes var en halvkvalt hvisken, og de grågrønne øynene var ikke helt villige til å møte hans. «Jeg er så lei for det …»

Jack tok den andre hånden hennes og klemte den lett. «Hei, du. Hva er det som foregår?»

«Jeg vet ikke hvordan jeg skal fortelle deg dette …» Hun bet seg så hardt i leppen at han ble bekymret for at den ville sprekke og begynne å blø. «Jeg trodde det var ryggsmerter. Jeg visste ingenting. Det lover jeg. Jeg trodde ikke det var mulig å ikke vite, å ikke se noen av tegnene. Jeg hadde ikke engang noen symptomer som jeg kan huske.»

«Symptomer? Hva er det du snakker om?»

«Jeg trodde det var kreft. Kan du tro det?» Hun lo en selvironisk, liten latter, dro hånden ut av grepet hans og skjøv det svette håret bort fra ansiktet sitt. «Jeg trodde legen skulle si at jeg hadde uhelbredelig kreft. At jeg skulle dø i den fagre alder av tjuesju.»

En klo av frykt klemte om Jacks innvoller. «Du har vel ikke kreft … har du?»

«Nei …» Hun bet seg i leppen igjen, sukket tungt og klemte hardt om stressballen. «Jeg føler meg så dum. Hvordan skal jeg forklare dette til alle? Til Aerin og Ruby? Vi er fullbooket med bryllup de neste to månedene, inkludert Ruby og Lucasʼ. Sommeren er den travleste tiden på året for oss. Dette føles bare som en vond drøm. Jeg kan ikke fatte at dette har skjedd med meg, av alle mennesker.»

Gardinen til avlukket ble trukket fra, og sykepleieren dukket frem igjen. «Portøren kommer straks for å trille deg opp til fødeavdelingen.»

Fødeavdelingen? Ordene var som en bombe som eksploderte i Jacks hode. Bang. Tankene hans fløy i alle retninger, som små splinter. Han snudde seg så fort mot sykepleieren at han nesten veltet den bærbare blodtrykksmåleren. Han strakte seg frem og støttet den med en skjelvende hånd. «Fødeavdelingen?» Stemmen hans var rusten, og hjertet dunket så hardt at han nesten burde ha blitt innlagt selv. På hjerteavdelingen.

«Jeg prøvde å si det til deg …» sa Harper, og himlet frustrert med øynene.

«Si hva da?»

«At jeg er gravid.»

Harper var gravid?

Jack lot ordene synke inn. Hun ventet barn. Et skarpt stikk av skuffelse skar seg inn i ham. Harper skulle føde en annen manns barn. Ikke det at han var så altfor interessert i å stifte familie selv, men likevel. Hun hadde gått videre, funnet en annen mann og blitt gravid. Men hva hadde det med ham å gjøre? Det så ikke ut som hun var så veldig langt på vei. I det første trimesteret, kanskje? Han visste at noen kvinner kunne bli så plaget med kvalme i svangerskapet at de måtte legges inn på sykehus. Så hvorfor hadde hun ringt ham? Han var ikke hennes nærmeste pårørende, han var ikke partneren hennes – han var ikke egentlig en venn heller. Det ga ingen mening. Hun hadde vel familie og venner? Og hva med partneren hennes, barnefaren? Det var han som burde være sammen med henne nå. Ikke ham.

«Er du den stolte barnefaren?» spurte sykepleieren og smilte strålende.

«Nei, jeg …»

«Jo», sa Harper. «Han er faren.»

Jack stirret lamslått på Harper. Hvordan kunne han være faren? Han hadde ikke sett Harper på mange måneder. På ni måneder. Han hadde talt hver eneste én av dem. Han ristet forvirret på hodet, lurte på om han var fanget i et slags merkelig tidssprang. Ingenting ga noen mening for ham. «Jeg er faren? Hvordan?»

Men det var ingen tid til å oppklare eller forklare, for den effektive portøren kom inn til dem og løsnet bremsen på båren.

«Første barn?» spurte portøren med et blidt smil.

«Ja … au …» Harpers stemme ble avbrutt av en smertefull spasme som skar seg gjennom kroppen hennes.

Jack så på sykepleieren, som samlet Harpers veske og mobiltelefon fra bordet ved siden av båren. «Kan dere ikke gi henne noe mot smerten?»

«Jeg vil ikke ha noe», sa Harper før sykepleieren rakk å svare. «Jeg vil føde naturlig.»

Jack var ikke helt oppdatert på hva som var det nye innen barnefødsler nå for tiden, men uttrykket «naturlig fødsel» hadde innimellom dukket opp, og det hørtes ut som det kunne være ekstremt smertefullt. «Dette er det tjueførste århundre, Harper», sa Jack, som gikk ved siden av mens portøren trillet båren bort mot heisen. «Det er ingen grunn til å lide unødig.»

«Jeg vet det, men jeg tror at den eneste måten jeg kan akseptere at dette virkelig skjer med meg på, er hvis jeg får føle alt.»

«Du gir ikke så mye mening nå. Du har hatt ni måneder på å forberede deg.» Jack hadde bare hatt noen minutter. Det var ikke nok. Hodet spant, han var ør og forvirret, pulsen raste og en rekke ubehagelige følelser fikk hjertet til å hamre – panikk, skrekk, frykt. Han skulle bli pappa. Det virket ikke ekte. Det virket ikke mulig. De hadde brukt beskyttelse. Han hadde aldri hatt noen inderlig lengsel etter å få barn. Han var altfor glad i friheten sin. Hvorfor hadde ikke Harper fortalt ham dette før nå? Hvorfor hadde hun ikke advart ham for noen måneder siden? Eller hadde hun vært redd for at han ville presse henne til å ta abort? Han ville aldri ha gjort det mot henne, men han skulle gjerne ha visst at han skulle bli far før dagen da barnet skulle bli født.

Han hadde aldri følt at han hadde så lite kontroll som dette.

Aldri blitt så overrumplet.

«Jeg har ikke hatt ni måneder på å forberede meg», freste Harper. «Jeg fikk først vite om det for en halvtime siden.»

«Kryptisk graviditet», forklarte portøren. «Det er ikke vanlig, men det skjer. Jeg har sett det én gang før. En tenåringsjente som ikke hadde noen anelse om at hun var gravid før hun havnet på akutten med sterke magesmerter. Hun trodde det var blindtarmen. Du skulle ha sett ansiktet til moren hennes da hun fikk vite at hun skulle bli bestemor.»

Kryptisk graviditet. Så Harper hadde ikke visst noe? Hvordan var det egentlig mulig? Det måtte vel ha vært et tegn eller to? Eller hadde hun vært så bestemt på å legge alt med ham bak seg at hun ikke hadde lagt merke til de små endringene i kroppen? Men så var jo også fornektelse et mektig mentalt virkemiddel. Det kunne få vanligvis så fornuftige og intelligente mennesker til å ignorere ting de ikke ville forholde seg til. Problemer de ikke ville tenke på, sannheter de ikke ville ta innover seg.

Dette var noe Jack måtte forholde seg til, og det raskt. Han skulle bli far, og han ville at barnet skulle få navnet hans. Giftermål hadde ikke vært en del av livsplanen hans, men han måtte tenke nytt om det, ellers ville barnet vokse opp uten beskyttelsen ved å være en Livingstone. Ekteskap var et stort og viktig steg å ta for ethvert par, men for ham og Harper, som bare hadde truffet hverandre én gang før – natten da de unnfanget dette barnet – var selv tanken på å forlove seg helt hinsides. Men å gifte seg med Harper og oppdra barnet deres sammen var eneste løsning. Han hadde ikke hatt den lykkeligste barndommen selv, takket være farens lange og tunge sykdomsforløp, men det betydde ikke at Jack ikke kunne gi sitt eget barn en fantastisk barndom. Men han kunne ikke gjøre det på avstand. Han ville være en ordentlig pappa, involvert helt fra starten av.

Heisdørene åpnet seg. Alle smøg seg inn, og dørene lukket seg igjen. Jack så på skiltet med Fødeavdeling i tredje etasje, og magen hans klemte seg sammen. Han så bort på Harper, men hun var midt i en ny ri. Ansiktet hennes var fordreid av smerte, og åndedragene hørtes like tunge og dyriske ut som de til en hulekvinne. Han tok den ene hånden hennes, og hun klemte den så hardt at han trodde fingrene hans ville knekke. Han kom frem til at dette neppe var det beste tidspunktet for å foreslå giftermål.

«Er du sikker på at du ikke vil ha noe mot smerten?» spurte han bekymret.

«Hvis du ikke orker å se meg med smerter, bør du ikke bli med på fødselen», sa Harper mellom sammenbitte tenner. «Ingen tvinger deg.»

«Vil du at jeg skal være der?»

«Bare hvis du vil være der», sa hun.

Jack dro den ledige hånden gjennom håret. «Det er ikke noe jeg har tenkt på.» Som ekteskap, som forpliktelser, som å slå seg til ro med ett menneske for resten av livet. Men han hadde et barn å tenke på, en baby som ville bli født om en kort stund. En baby han på ingen måte var forberedt på.

Heisdørene åpnet seg til fødeavdelingen, og hjertet hans klemte seg hardt sammen.

«Det er bare å skynde seg, altså», sa Harper og pustet tungt ut. «Jeg har en følelse av at dette barnet ikke vil vente så lenge.»

